הטבח בצומת גן הוורדים

הטבח בצומת גן הוורדים היה טבח שביצע עמי פופר בצומת גן הוורדים בראשון לציון. בטבח נרצחו שבעה פלסטינים מרצועת עזה ונפצעו 11.

הטבח
ב-20 במאי 1990, רצח עמי פופר בן ה-20, שבעה פלסטינים מרצועת עזה ופצע 11 בשעה שהמתינו לעבודה בצומת גן הוורדים בעיר מגוריו ראשון לציון. את הרצח ביצע באמצעות רובה גליל שגנב מאחיו החייל. פופר נמלט מהמקום במכוניתו של אחד מהפועלים.

פופר נעצר בו ביום, ואמר תחילה שהמניע הוא חברתו שעזבה אותו, ושבביתה נעצר. אחר כך אמר שבגיל 13 נאנס על ידי ערבי והוא ביקש לנקום על כך. בית המשפט הרשיע אותו ברצח ודן אותו לשבעה מאסרי עולם מצטברים ועוד עשרים שנה חופפות.

בעקבות הרצח פרצו מהומות בריכוזים ערביים בישראל וביהודה ושומרון וחבל עזה, שבהן, לפי מקורות ערביים, נהרגו מאש חיילי צה"ל ארבעה פלסטינים ונפצעו 166.

עמי פופר נידון לשבעה מאסרי עולם בעקבות הטבח. ב-1999 קצב הנשיא עזר ויצמן את עונשו ל-40 שנה.

הערות שוליים

קטגוריה:מעשי טבח בישראל
קטגוריה:1990 בישראל
קטגוריה:ראשון לציון: היסטוריה